Twee kinders verdrink in Oos-KaapArgieffoto: pixabay.com Twee kinders, onderskeidelik agt en nege jaar oud, het vandeesweek in twee afsonderlike voorvalle in die Oos-Kaap verdrink. Kapt. Mali Govender, woordvoerder van die polisie, het gesê die agtjarige seun het op Nuwejaarsdag saam met familielede by ŉ swembad by ŉ hotel net buite Grahamstown geswem toe hy in die moeilikheid beland het. Hy is na ŉ plaaslike hospitaal gehaas, waar medici tevergeefs probeer het om hom by te bring. Hy is by die hospitaal dood verklaar. In ŉ tweede voorval het ŉ negejarige meisie Dinsdagmiddag by ŉ vakansieoord tussen Oos-Londen en Port Alfred verdrink. Volgens Govender het die meisie in die see geswem toe ŉ sterk seestroom haar dieper die see in meegesleur het. ŉ Omstander het die kind te hulp gesnel en haar uit die water gebring. Sy is egter dood verklaar. Govender het gesê dit is nie in dié stadium duidelik wie die kind na die strand vergesel het nie. Die polisie het geregtelike doodsondersoeke in albei gevalle begin.